Himalayabjørk

Himalayabjørk (Betula utilis) er et løvfellende tre som vokser i Himalaya og tilstøtende fjellstrøk.

Den blir opptil 35 m høy. Barken er hvit med grå korkporer, men kan også være glinsede mørkebrun med grå korkporer. Den skaller av i tynne strimler. Skuddene er brune med lange kjertelhår. Bladstilken er håret, mørkerød eller gul og 0,8–2 cm lang. Bladene er stive og ofte glinsende mørkegrønne, 5–8 cm lange og 3–8 cm brede. De er ovalt tilspissede med avrundet basis, skarpt dobbeltannede og har 10–14 par nerver. Nervene og nervevinklene på undersiden er hårete.

Himalayabjørk er utbredt fra østlige Afghanistan langs Himalaya til Kina. De vestligste bestandene skilles ut som var. jacquemontii. Denne varieteten har skinnende hvit bark, og bladene har bare 7–9 par nerver og er lite hårete på undersiden. Noen botanikere regner var. jacquemontii som en underart eller art.

I Kashmir vokser himalayabjørk ved tregrensa 3000–4500 moh., og i Kina vokser den 2500–3800 moh.

På sanskrit kalles treslaget भूर्ज, bhūrjá, kognat med norsk bjørk. Barken ble brukt til å skrive på, spesielt før papir ble kjent, men brukes fortsatt i India og Nepal for å skrive hellige mantraer.

Begge formene plantes ofte i hager på grunn av den vakre barken. I Norge er den regnet som hardfør til herdighetssone 5.

Galleri

Litteratur

Eksterne lenker 
 

Bjørkefamilien